Kommissionens beslutning

af 15. marts 2001

om anden ændring af beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 761)

(EØS-relevant tekst)

(2001/209/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(3), senest ændret ved beslutning 2001/190/EF(4).

(2) Der er indberettet udbrud af mund- og klovesyge i Frankrig.

(3) Situationen for mund- og klovesyge i visse dele af Fællesskabet kan udgøre en fare for bestandene i andre dele af Fællesskabet på grund af den mulige mekaniske spredning af virus ved flytning af enhovede dyr fra de iagttagelsesdistrikter og overvågningsområder, der er fastlagt i overensstemmelse med artikel 9 i Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(5), senest ændret ved tiltrædelsesakten for Østrig, Finland og Sverige.

(4) I overensstemmelse med artikel 8 i Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(6), senest ændret ved tiltrædelsesakten for Østrig, Finland og Sverige, skal enhovede dyr i forbindelse med samhandelen i Fællesskabet ledsages af et veterinærcertifikat.

(5) Registrerede enhovede dyr skal som fastsat i bilag B til direktiv 90/426/EØF ledsages af en veterinærattest, som ikke indeholder oplysning om bestemmelsesstedet. Enhovede dyr til avl, produktion eller slagtning skal ledsages af et sundhedscertifikat som fastsat i bilag C til nævnte direktiv, der gør det muligt at kontrollere disse dyrs bevægelser fra afsendelsesstedet til bestemmelsesstedet.

(6) Herudover har visse medlemsstater i overenstemmelse med artikel 6 i direktiv 90/426/EØF indført alternative kontrolordninger og indrømmet hinanden undtagelser fra kravet om udstedelse af sundhedscertifikater for registrerede enhovede dyr.

(7) På grund af sygdomssituationen i visse dele af Fællesskabet er det nødvendigt at skærpe de kontrolforanstaltninger, som medlemsstaterne har truffet for mund- og klovesyge ved i tæt samarbejde med medlemsstaterne at vedtage yderligere EF-beskyttelsesforanstaltninger, bl.a. vedrørende kontrollen med flytning af enhovede dyr fra ramte områder til andre medlemsstater.

(8) Det er derfor nødvendigt at tilpasse de i beslutning 2001/172/EF fastsatte foranstaltninger efter den nuværende sygdomssituation ved for anden gang at ændre denne beslutning.

(9) Situationen tages op til fornyet gennemgang på mødet i Den Stående Veterinærkomité, der er berammet til den 20. marts 2001, og foranstaltningerne tilpasses om nødvendigt.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 11a i Kommissionens beslutning 2001/172/EF indsættes som stk. 5:

"5. Det Forenede Kongerige sikrer, at enhovede dyr, der forsendes fra dets område til en anden medlemsstat, ledsages af et sundhedscertifikat efter modellen i bilag C til direktiv 90/426/EØF, som kun udstedes for enhovede dyr, der i de sidste 15 dage før udstedelsen af certifikatet ikke har været i et af de iagttagelsesdistrikter eller overvågningsområder, der er oprettet i overensstemmelse med artikel 9 i direktiv 85/511/EØF."

Artikel 2

Medlemsstaterne ændrer de foranstaltninger, de anvender på samhandelen, for at bringe dem i overensstemmelse med denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 15. marts 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 62 af 2.3.2001, s. 22.

(4) EFT L 67 af 9.3.2001, s. 88.

(5) EFT L 315 af 26.11.1985, s. 11.

(6) EFT L 224 af 18.8.1990, s. 42.